Piia-Noora KAUPPI
Euroopan parlamentin jäsen
Kokoomuksen europarlamenttiryhmän puheenjohtaja

Bryssel, 26.2.2008

Lehdistötiedote - julkaisuvapaa heti

Kansalaisaloite EU-parlamentin yhdestä istuntopaikasta nosti kiivaan keskustelun vetoomusvaliokunnassa

Euroopan unionin historian ensimmäinen kansalaisaloite "www.oneseat.eu", jonka aloitti entinen Euroopan parlamentin jäsen ja nykyinen Ruotsin Eurooppa-ministeri Cecilia Malmström, tuli EU-parlamentin vetoomusvaliokunnan käsittelyyn eilen (25.2.) Myös kokoomuksen europarlamenttiryhmän puheenjohtaja Piia-Noora Kauppi kuuluu kansalaisaloitteen valmistelijoihin ja on ollut aktiivinen liikkeen puolestapuhuja. Yli vuosi sen jälkeen kun "www.oneseat.eu" -kampanja aloitettiin, asia pääsi vihdoin parlamentaarisen valiokunnan esityslistalle.

Nuori itävaltalainen, joka oli kampanjoinut EU-parlamentin yhden istuntopaikan puolesta lähettämällä lukemattomia sähköposteja ystävilleen, esitteli vetoomuksen meppien sekä komission ja jäsenvaltioiden edustajien läsnä ollessa. Hän ja parlamentin uudistusryhmän (the Campaign for Parliamentary Reform - CPR) jäsenet halusivat aloittaa aiheesta avoimen keskustelun - ensimmäisen virallisen keskustelun tästä aiheesta missään EU:n toimielimessä.

Muutaman viikon aikana internetissä julkaistu aloite Euroopan parlamentin yhden istuntopaikan puolesta keräsi yli miljoonan kansalaisen tuen. Ensimmäiset miljoona allekirjoitusta luovutettiin komissiolle ja neuvostolle syyskuussa 2006. Neuvoston puheenjohtajavaltion eli Suomen puolesta aloitteen vastaanotti ulkomaankauppaministeri Paula Lehtomäki. Oneseat-aloite osoittaa, että kansalaiset haluavat EU:n toimivan tehokkaasti ja avoimesti.

Huolimatta siitä, että sekä komissiolle että neuvostolle luovutettiin virallisesti miljoona allekirjoitusta, kumpikaan niistä ei ole seurannut asian kehitystä. Parlamentissa CPR:n jäsenet ovat jatkaneet kampanjaa toivoen, että kansalaisaloite johtaisi todellisiin toimenpiteisiin, ja että kansalaisten toive otettaisiin vakavasti.

CPR:n ydinryhmän jäsen Piia-Noora Kauppi oli tyytyväinen aloitteen saamaan vastaanottoon parlamentin vetoomusvaliokunnassa. "Näyttää siltä, että asia etenee valiokunnasta joko päätöslauselman tai neuvostolle esitettävän kysymyksen muodossa parlamentin täysistunnolle", Kauppi totesi. "On korkea aika käydä parlamentin istuntopaikasta kunnollinen keskustelu parlamentin täysistunnossa ja katsoa, ketkä todella kannattavat matkustussirkuksen jatkumista," hän totesi. Kauppi kertoi olevansa pettynyt siihen, että tähän saakka huolimatta allekirjoittajien jatkuvista kysymyksistä ja toimenpidevaatimuksista, mitään reaktiota ei ole tapahtunut.

"Kirjalliseen kysymykseen siitä, miten ja milloin komissio on aikonut ryhtyä toimenpiteisiin, vastattiin lipevillä viittauksilla puuttuvaan viralliseen lakiperustaan ja jäsenvaltioiden vastuuseen kaikista unionin sopimusmuutoksista", Kauppi totesi. Myös neuvosto on vastannut välttelevästi viittaamalla jäsenmaiden yksimielisen päätöksen vaatimukseen. "Jos yksimielisyys olisi umpikuja, hiili- ja terässopimuksen jälkeen ei olisi tehty yhtään perussopimusmuutosta eikä EU:ssa olisi kuin kuusi jäsenvaltiota. On naurettavaa piiloutua ympäröivältä todellisuudelta ja väistellä vastuuta vetoamalla päätöksenteon muototapoihin", Kauppi moitti.

Vaikkakin on totta, että kaikkien EU-jäsenmaiden olisi suostuttava parlamentin istuntopaikan muutokseen, ei yksikään niistä ole vielä halunnut ottaa käsiteltäväksi aihetta sen historiallisen merkittävyyden takia sekä arvovalta- ja diplomaattisista syistä. Sen jälkeen kun kaikki jäsenmaat ovat allekirjoittaneet ja ratifioineet Lissabonin sopimuksen, kansalaisaloitteista tulee todellisuutta ja ne voivat saada toimielimet vihdoin tekemään jotain asian hyväksi.

Lisätietoja:

Piia-Noora Kauppi, 050 3438404, piia-noora.kauppi@europarl.europa.eu, www.kauppi.net

Poliittinen avustaja Matti Färkkilä, p. +32 2 283.7894, gsm +32 488 411.620

Poliittinen avustaja Aino Mäkisalo, p. +32 2 284.7894, gsm +32 488 237.112